**Suvarnabhumin lentoasema** (**New Bangkok International Airport** (IATA: **BKK**, ICAO: **VTBS**), thaiksi ท่าอากาศยานสุวรรณภูมิ, lausutaan *suvannaphuum*) on Bangkokin kansainvälinen lentoasema. Se sijaitsee Racha Thewassa Bang Phlin alueella Samut Prakanin provinssissa noin 25 kilometriä Bangkokista kaakkoon. Lentoasema avattiin vuosia viivästyneenä aluksi rajoitetuin palveluin 15. syyskuuta 2006. Lentoasema käytti väliaikaisesti IATA-lentoasemakoodia **NBK**, mutta peri Don Muangin kansainväliseltä lentoasemalta **BKK**-koodin. 

Suvarnabhumin lentoasemasta tuli Bangkokin ensisijainen lentoasema kaikille kaupallisille kansainvälisille lentoyhtiöille, sekä kotimaan lentoliikenteelle, kun se otettiin virallisesti käyttöön 28. syyskuuta 2006, joidenkin arvioiden mukaan keskeneräisenä. Vanha kenttä toimii nykyään kotimaan ja lähialueen kenttänä samalla. Bangkokin kansainvälinen lentoasema on Thai Airways Internationalin tukikohta.

Nimi *Suvarnabhumi* on Thaimaan kuninkaan Bhumibol Adulyadejin keksimä, ja se tarkoittaa "kultaista maata".

Historia
--------

Ensimmäiset suunnitelmat Bangkokin toiseksi kansainväliseksi kentäksi tehtiin jo 1960-luvun alussa. Vuonna 1973 valtio osti 3100 hehtaarin maa-alan Bangkokin itäpuolelta Samut Prakanista paikasta, jota silloin nimitettiin Nong Ngu Haoksi (thaiksi หนองงูเห่า 'kobrakäärmeen rämeikkö'). Hanke keskeytyi miltei saman tien, kun Thanom Kittikachornin sotilashallitus kaatui opiskelijamielenosoituksissa samana vuonna.

1990-luvun alussa vanha Don Muangin lentoasema oli käymässä vanhanaikaiseksi suurista investoinneista huolimatta, ja oli uhkana, että Singaporen, Kuala Lumpurin tai Hongkongin kentät kehittyisivät Aasian lentoliikenteen solmukohdiksi sen asemesta, joten Anan Panyarachunin hallitus teki päätöksen uuden kentän rakentamisen jatkamisesta huhtikuussa 1991. Kentälle valittu paikka osoittautui soisena ja savisena maaperältään heikoksi suurille matkustajakoneille, ja paikalla asui tuhansia laittomia maanvaltaajia, jotka piti ensin siirtää muualle. Vuonna 1994 hallitus julisti uudesta kentästä suuren kansainvälisen arkkitehtikilpailun, jonka voitti chicagolaisen Murphy/Jahn Architects -toimiston ultramoderni lasinen ja betoninen terminaali. Voittanutta suunnitelmaa kritisoitiin heti alussa "thaimaalaisuuden puutteesta" ja siitä, että se ei ottanut huomioon trooppisia olosuhteita. Paikallisten arkkitehtien ryhmä pelkäsi rakennuksen ilmastoinnin valtavia kustannuksia, ja he ehdottivat, että terminaalin ylle tehtäisiin valtava auringon paisteelta suojaava säleikkö. 

Rakennushanke eteni vielä 1996, kun Banharn Silpa-Archan hallitus tuli valtaan. Helmikuussa 1996 perustettiin valtionyhtiö *New Bangkok International Airport Co.*, joka toimi liikenneministeriön alaisuudessa, johtamaan kentän rakentamista, mutta seuraava kenraali Chavalit Yongchaiyudhin hallitus keskeytti työt, koska pääministeri Chavalit halusi kentän siirrettäväksi toiseen paikkaan. Poliittiset tuulet heiluttivat projektia koko 1990-luvun loppuajan, kunnes Demokraattisen puolueen Chuan Leekpain tultua pääministeriksi hankkeelle saatiin jälleen tukea. Aivan viimeiseen asti kiisteltiin budjetista ja varainkäytöstä. Kaikki alkuperäiset kilpailuehdotukset ylittivät hankkeelle asetetun budjetin, jota pyrittiin pienentämään käyttämällä enemmän paikallista rakennusmateriaalia. 

Kuningas Bhumibol Adulyadej muurasi uuden lentoaseman peruskiven 19. tammikuuta 2002. Leekpain seuraaja pääministerinä Thaksin Shinawatra kiirehti kentän valmistumista asettaen takarajoiksi ensin vuoden 2005,  sitten 2006 heinäkuun, jotka kerta toisensa jälkeen ylittyivät aiempien lupausten lailla. 

Väärinkäytökset, korruptio ja poliittinen kiistely ovat leimanneet hanketta koko sen historian ajan.  Jotkut käyttivät sisäpiiritietojaan hyväksi ostaessaan maata tulevan lentoaseman liepeiltä huimien voittojen toivossa. Thaksinin hallinto joutui vastaamaan syytteisiin epäselvyyksistä asematerminaalin huippuajanmukaisten läpivalaisulaitteiden hankinnassa. 

Neljän vuosikymmenen viiveen jälkeen kenttä lopultakin saatiin siihen kuntoon, että se voitiin avata virallisesti 28. syyskuuta 2006. Thaksin ei saanut kuitenkaan mahdollisuutta ottaa kunniaa uuden kentän valmistumisesta, sillä hänet syrjäytettiin sotilasvallankaappauksessa 19. syyskuuta 2006.

Avajaisongelmat
---------------

Suvarnabhumin lennonjohtotorni on 132 metriä korkea.
Lentoasematerminaalin sisäpiha on puistomainen.
Uuden kentän avaus sujui ilman virallisia juhlallisuuksia rauhallisesti, mutta ei aivan ongelmitta, sillä tietokoneiden kanssa ja matkatavaroiden luovutuksessa oli häiriöitä joidenkin matkustajien joutuessa odottamaan jopa neljä tuntia tavaroitaan liukuhihnalla. Myös takseista oli pulaa ja jonot kasvoivat pitkiksi.

Joulukuussa 2006 ilmoitettiin, että uuden lentoaseman käynnistysvaikeuksien vuoksi vanha Don Muangin lentoasema saatetaan avata jälleen kotimaan lentoliikenteelle ja halpalentoyhtiöille, jotka ovat valittaneet myös kohonneita lentokenttämaksuja.  Myöhemmin helmikuussa 2007 pääministeri Surayud Chulanont ilmoitti aikovansa avata Don Muangin kansainväliselle liikenteelle pysyvästi, jonka jälkeen Bangkokissa olisi kaksi kansainvälistä lentoasemaa.  Päätös synnytti voimakasta kritiikkiä, koska kahden lentoaseman pelätään aiheuttavan epätietoisuutta matkustajien keskuudessa, sekä entistä pahempia liikenneruuhkia kaupungissa, sillä Don Muangin ja Suvarnabhumin välillä ei ole toimivaa raitio- tai pikatiejärjestelmää. 

Tammikuussa 2007 Suvarnabhumin lentoaseman kiito- ja rullausteiltä sekä terminaalirakennuksesta myönnettiin löytyneen useita halkeamia, jotka saattavat vaikuttaa lentoturvallisuuteen. Uusi lentoasema saatetaan joutua sulkemaan väliaikaisesti korjaustöiden ajaksi, jolloin kansainvälinen lentoliikenne ohjattaisiin takaisin vanhalle Don Muangin lentoasemalle.

Helmikuussa 2007 hallituksen pystyttämä työryhmä, jota johti Airports of Thailandin (AOT:n) toimitusjohtaja Tortrakul Yomnak, suoritti lentoasemalla tutkimuksen, jonka perusteella havaittiin, että rullausteiden halkeaminen ja painumat johtuvat veden tunkeutumisesta päällysteen alla olevan hiekkakerroksen ja savikerroksen väliin, johon ovat myötävaikuttaneet päällysteen huonolaatuisuus ja kiire avata kenttä määräaikaan mennessä. Työryhmä antoi loppulausuntonsa 14. helmikuuta 2007, jonka mukaan korjaustyöt voidaan tehdä rajoittamalla matkustajaliikennettä ja sulkematta kenttää. 

Thaimaan pääministeri Surayud Chulanont myötäili 16. helmikuuta 2007 työryhmän suositusta lausunnossaan, jonka mukaan asema pysyy auki korjauksen aikana, mutta osa kotimaan lennoista ilman ulkomaan syöttöliikennettä siirretään vanhalle Don Muangin asemalle, jonka aukaiseminen olisi mahdollista kolmessa viikossa.  On mahdollista, että Don Muangin avaaminen saattaa kariutua, sillä useimmat kansainväliset lentoyhtiöt ja Thai Airways kieltäytyvät muuttamasta vanhalle kentälle vedoten suuriin kustannuksiin. 

Suvarnabhumin lentoasema menetti Kansainvälisen siviili-ilmailujärjestön (ICAO) turvallisuusluokituksen 27. tammikuuta 2007, josta alkaen se on toiminut paikallisella turvallisuussertifikaatilla.

Ominaisuudet
------------

Lähtöselvityskerros
Lähtevien matkustajien jättöalue.
Suvarnabhumin lentoaseman matkustajaterminaali on rakennettu pääosin teräksestä, lasista ja betonista. Terminaalin pituus on 444 m, leveys 111 m, korkeus 42,85 m ja pinta-ala 563 000 m². Projekti aloitettiin vuonna 1996. Rakennustyöt suoritettiin neljässä vuodessa (2002–2006). Tosin asema ei avautuessaan ollut vielä täysin valmis. Lentokentän rakentamisen arvioitu kokonaisbudjetti oli 155 miljardia THB (4,4 miljardia Yhdysvaltain dollaria).  Kentän lennonjohtotornia väitetään maailman korkeimmaksi (132 m).

Suvarnabhumissa on kaksi rinnakkaista kiitotietä, joiden leveys on 60 metriä ja pituudet 4 000 ja 3 700 metriä, sekä kaksi rinnakkaista rullaustietä, mikä mahdollistaa samanaikaiset lentoonlähdöt ja laskut. Kentällä on 120 porttia, joista viiteen voi pysäköidä Airbus A380 -koneen.

On arvioitu, että lentoasema pystyy käsittelemään 76 lentoa tunnissa ja 30 miljoonaa matkustajaa vuositasolla, jossa olisi vielä kasvunvaraa 45 miljoonaan matkustajaan lähitulevaisuudessa. Alkuvaiheen rahtikapasiteetti on kolme miljoonaa tonnia. Jotkut lähteet tosin varoittelevat jo nyt kentän käymisestä ahtaaksi muutamassa vuodessa.

Tulevaisuudessa asemaa aiotaan vielä laajentaa kahdella uudella kiitotiellä, yhdellä lisäterminaalilla ja kahdella satelliittirakennuksella, joiden kokonaiskapasiteetti arvioidaan sadaksi miljoonaksi matkustajaksi vuodessa, sekä 6,4 miljoonaa tonnia rahtia. Lentoaseman toisen vaiheen laajennustyöt on suunniteltu aloitettaviksi 3–5 vuoden kuluttua ensimmäisen vaiheen päättymisestä.

Lentoasemalla on 600-huoneinen lentokenttähotelli *Novotel Airport Hotel*, jonka omistaa *Accor Group*. Alueella on kaksi viisikerroksista pysäköintirakennusta, joihin mahtuu 5 000 henkilöautoa. Lisäksi on matkailukeskus, josta lähtevät bussit Bangkokiin ja muualle.

AOT (Airports of Thailand) on ilmoittanut rakentavansa Suvarnabhumiin erillisen halpalentoyhtiöterminaalin (LCC-terminaali – Low Cost Carrier) 600 miljoonalla bahtilla, joka valmistuisi 16 kuukauden sisällä hankkeen hyväksymisestä. Thai Airwaysin tytäryhtiö Nok Air ja kaksi muuta paikallista halpalentoyhtiötä ovat hankkeen takana.

Lentokenttämaksut
-----------------

Uutta kenttää hallinnoiva AOT (Airports of Thailand) ilmoitti heti Suvarnabhumin aloittaessa toimintansa uusista korotetuista kenttä- ja matkustajapalvelumaksuista. 

Ulkomaan lennolle lähtevältä matkustajalta perittävä lentokenttävero (virallisesti *Passenger Service Charge*) nousi 1. helmikuuta 2007 aiemmasta 500 bahtista 700 bahtiin ja kotimaan lennoilta perittävä 50:stä 100:n bahtiin. Samalla palvelumaksun periminen siirtyi lipun oston yhteyteen, eikä sitä enää tarvitse maksaa lentoasemalla maasta poistuttaessa erikseen. 

Lentoyhtiöiltä perittävät kenttämaksut nousevat puolen vuoden siirtymäjakson jälkeen 15 % alkaen 1. huhtikuuta 2007. Uusia korotettuja maksuja perustellaan parantuneilla palveluilla.

Liikenneyhteydet
----------------

Suvarnabhumi Airport Link -yhdysrautatie otettiin käyttöön 23. elokuuta 2010. Suora yhteys kentälle Makkasanin rautatieasemalta kestää noin 15 minuuttia ja seisakkeilla pysähtyvä vuoro noin 30 minuuttia. Rautatieltä on yhteys BTS:n Sukhumvit-linjaan Phaya Tain asemalla ja Bangkokin metron (MRT) siniseen linjaan Phetchaburin asemalla. Thaimaan valtionrautatiet (SRT, thaiksi การรถไฟแห่งประเทศไทย) aloitti rautatien rakentaminen aloitettiin kesäkuussa 2004 ja sen oli alun perin määrä valmistua vuoden 2009 alkupuolella. Projekti myöhästyi useista syistä (muun muassa tulva rakennustyömaalla ja maanomistusongelmat).

Mielenosoitukset
----------------

PAD:n mielenosoituskulkue
Marraskuussa 2008 Peoples's Alliance for Democracy (PAD) sulki *operaatio Hiroshimassa* sisäänmenoväylät lentoasemalle ja otti matkustajaterminaalin haltuunsa. Keltapaitaiset PAD:n mielenosoittajat vaativat Somchai Wongsawatin hallituksen eroa. Lentoliikenne seisahtui kokonaan kahdeksaksi päiväksi 25. marraskuuta–3. joulukuuta ja tuhansittain lentomatkustajia jäi saarroksiin Thaimaahan. Suvarnabhumi avattiin jälleen 5. joulukuuta, kun Thaimaan perustuslaillinen tuomioistuin oli hajottanut hallituksen.

Onnettomuuksia
--------------

Lokakuussa 2018 Thai Airways -yhtiön Boeing 747 kone ajautui ulos kiitotieltä. Kukaan ei loukkaantunut turmassa.

Lähteet
-------

1. 1 2  Suvarnabhumi International Airport Boeing. Viitattu 9.6.2013. (englanniksi)[vanhentunut linkki]
2. 1 2 3  Opening day glitches agitate passengers at Bangkok's chic new airport  28.9.2006. International Herald Tribune.  Arkistoitu 26.1.2007. Viitattu 7.9.2010. (englanniksi)
3. ↑  Pas Seangsong: Background/History of the Project 2Bangkok.com.  Arkistoitu 3.2.2009. Viitattu 7.9.2010. (englanniksi)
4. ↑  2Bangkok.com (Arkistoitu – Internet Archive) On January 19, 2002, after 40 years of delays, the foundation stone of Bangkok's new international airport was finally laid by HM The King. (englanniksi)
5. ↑  Bangkok Post Economic Review 2003 (Arkistoitu – Internet Archive) Prime Minister Thaksin Shinawatra has personally assured that the Suvarnabhumi airport would be ready to begin operation in mid-2005 with a capacity to serve up to 40 million passengers annually, up from the 30 million planners had envisioned earlier. (englanniksi)
6. ↑   Bangkok Post 13.9.2006 [Taksin] has set and reset the opening dates. The end of June 2005 was the initial date the Airports of Thailand Plc pledged to investors when the company listed on the stock market in March 2004. As this date lapsed, Mr Thaksin rescheduled it for July 29 this year. That date, too, transpired without full operations, only with a publicity stunt whereby Mr Thaksin led a group of select passengers on a demonstration flight by Thai Airways International (THAI). And now Sept 28 looms as the official take-off date. (englanniksi)
7. ↑  The Nation 11.2.2007 (Arkistoitu – Internet Archive)  "On yleisesti tunnettua, että hanketta on vaivannut lahjonta, ja poliitikkojen korruptio ei olisi ollut mahdollista ilman rakennusinsinöörien osallisuutta," sanoi Kieng Mekwasekphan, [arkkitehti]ryhmän johtaja. "Nämä insinöörit ovat tinkineet yleisestä turvallisuudesta, jonka pitäisi olla ammattikuntamme eettinen ohjenuora."
8. ↑   BBC News 2.2.2007  Thaksinin hallintoon kuuluneita poliitikkoja on syytetty maan ostamisesta ennen rakentamista, jotta voisivat myydä sen edelleen huimalla voitolla. Lentoaseman huippuajanmukaisten läpivalaisulaitteiden hankinta on sekin korruptiosyytteiden tahrima.
9. ↑  International Herald Tribune 26.9.2006 With these mixed feelings clouding the airport opening, the military leaders said the inauguration would be toned down. Thaksin, who is in political exile in London, will of course not attend.
10. ↑   The Nation 25.12.2006  "Harkitsemme vanhan Don Muangin lentoaseman avaamista uudelleen, koska Suvarnabhumin lentoaseman ongelmat ovat ratkaisematta huonon johtamisen vuoksi", sanoi Chiaisak [Angkasuwan]. [...] Halpalentoyhtiöt ovat pyytäneet lentokenttäviranomaisia sallimaan paluun Don Muangille, koska heidän mukaansa uusi kenttä on ruuhkautunut ja heidän kulunsa ovat nousseet uudelle kentälle siirtymisen myötä.
11. ↑   Channel News Asia 6.2.2007  "[Pääministerin] kabinetti on päättänyt ylläpitää kahden kansainvälisen lentoaseman järjestelmää maassamme, koska Suvarnabhumin lentoasemalla on ollut monia takaiskuja, ja meidän on valmistauduttava vastaanottamaan enemmän matkustajia tulevaisuudessa," pääministeri Surayud Chulanont kertoi lehdistölle.
12. ↑  Channel News Asia 6.2.2007  Kriitikot ovat ilmaisseet ääneen huolensa ilmaliikenteen jakamisesta näille kahdelle [kentälle], koska sen pelätään aiheuttavan hämmennystä matkustajien keskuudessa ja koska ihmiset juuttuisivat Bangkokin pahamaineisiin ruuhkiin yrittäessään päästä jatkoyhteyksille.
13. ↑  The Nation 22.1.2007 (Arkistoitu – Internet Archive)  "Kiitoteiden ja rullausteiden halkeamat ovat ajankohtainen ongelma, joka saattaa muuttua kriittiseksi eritoten matkustajien turvallisuudelle, ellei mitään tehdä", sanoi, lakiasäätävän kokouksen Suvarnabhumin lentokentän alikomitean puheenjohtaja Prapan Koonmee.
14. ↑  The Nation 11.2.2007 (Arkistoitu – Internet Archive)  Alustavien tutkimushavaintojen perusteella syitä halkeamiin ovat pohjavesi, huonolaatuinen asfaltti ja kiireinen rakentaminen.
15. ↑   The Nation 18.2.2007 [Thaimaan] hallitus päätti perjantaina pitää Suvarnabhumin lentoaseman toiminnassa samalla, kun kiitotietä ja rullausteitä korjataan.
16. ↑   The Nation 18.2.2007  Don Muangin kansainvälinen lentoasema saattaa jäädä avaamatta uudelleen, koska odotettua harvempi lentoyhtiö on halukas siirtymään vanhalle asemalle, AOT:n edustaja sanoi.
17. ↑  CNN 27.1.2007  Kiitotie- ja päällystekorjausten vielä ollessa käynnissä Suvarnabhumin lentoasemalla Kansainvälinen siviili-ilmailujärjestö ICAO päätti perjantaina olla uusimatta [Suvarnabhumin] edellisenä päivänä umpeutunutta turvallisuussertifikaattia. Asema voi kuitenkin jatkaa toimintaansa ilman lisenssiä.
18. ↑  New Bangkok International Airport Suvarnabhumi: Investment, haettu 18.5.2007[vanhentunut linkki]  Suvarnabhumin kokonaisinvestointikustannukset arvioidaan olevan 155 miljardia THB, josta 125 miljardia on NBIA:n harteilla, ja loput 30 miljardia tulevat julkiselta ja yksityiseltä sektorilta.
19. ↑  Orientours lainaa Bangkok Postin artikkelia (Arkistoitu – Internet Archive) That means there will be little room to grow before Suvarnabhumi reaches its annual capacity of 45 million passengers, probably in less than two years. *Suvarnabhumi could be full in 18 months,* said AoT president Chotisak Asapaviriya, adding that Don Muang already deals with 38 million passengers.
20. ↑  Centre for Asia Pacific Aviation 24.7.2006 (Arkistoitu – Internet Archive) Thailand's airport authority said a separate terminal for low-cost airlines will be built at the new Bangkok international airport at a cost of 600 mln baht. Chotisak Asapaviriya, president of Airports of Thailand Plc, said construction of the low-cost terminal should be completed within 16 months of the project's approval. A low-cost subsidiary of Thai Airways International, Nok Air, said the separate terminal is the best solution for budget airlines. All three local low-cost carrier have backed the new terminal, saying the main airport was designed before their airlines existed.
21. ↑  The Nation 29.8.2006 (Arkistoitu – Internet Archive) AOT explained earlier that fees at Suvarnabhumi Airport needed to be raised due to the greater amenities and facilities that would be provided.
22. ↑  Airport Rail Link begins full commercial operation *Bangkok Post*.  23.8.2010. Viitattu 7.9.2010. (englanniksi)
23. ↑   IPS News: Politics Thailand – Heading for Mobocracy, haettu 5.12.2008 "Leaders of the Peoples Alliance for Democracy (PAD), despite the name, want to roll back electoral democracy and are calling for a military coup. They announced Wednesday that shutting down Suvarnabhumi airport was part of a strategy to bring down the six-party coalition government."
24. ↑  Thailand protesters attack police  29.11.2008. BBC News. Viitattu 5.12.2008. (englanniksi)
25. ↑  Bangkok airport resumes operation  5.12.2008. BBC News. Viitattu 5.12.2008. (englanniksi)
26. ↑  Thai 747 slides off Suvarnabhumi runway on landing *Bangkokpost.com*. Viitattu 9.10.2018. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Suvarnabhumin kansainvälinen lentoasema**.
* Suvarnabhumin kansainvälinen lentoasema – virallinen kotisivu (thaiksi) (englanniksi)
* Airport Technology: Suvarnabhumin lentoasema
* Uuden lentoaseman sivusto (Arkistoitu – Internet Archive)
* New Bangkok Airport Guide
* 2Bangkok.com – epäviralliset lentoasemasivut (Arkistoitu – Internet Archive)
* Julkinen liikenne ja liikennejärjestelyt (PDF-dokumentti)
* Kuvia Suvarnabhumista Expressenin sivuilla
* Havainnollisia kuvia Suvarnabhumista (Arkistoitu – Internet Archive)

|  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Bangkok |
| --- |
|  |
| Historia | 
* Bangkokin pommi-isku 2015

 |  |
|  |
| Koulutus ja tiede | 
* Chulalongkornin yliopisto
* Mahachulalongkornrajavidyalayan yliopisto
* Mahidolin yliopisto

 |
|  |
| Kulttuuri | 
* Channel 7 Stadium
* Lumpini Stadion
* Rajadamnern Stadion
	+ Nyrkkeilyn maailmanmestaruuskilpailut 2003
	+ Kesäuniversiadit 2007
	+ Mestareiden kisa 2012
	+ Jousiammunnan Aasian-mestaruuskilpailut 2015
* Thailand Open

 |
|  |
| Liikenne | 
* Bang Na -moottoritie
* Bangkokin metro
* Don Muangin kansainvälinen lentoasema
* Bangkokin klongit
* Skytrain
* Suvarnabhumin kansainvälinen lentoasema

 |
|  |
| Talous | 
* Pratunam
* Baiyoke Tower I
* Baiyoke Tower II

 |
|  |
| Nähtävyydet | 
* Demokratian muistomerkki
* Suuri palatsi
* Thaimaan kansalliskirjasto
* Victory Monument
* Wat Arun
* Wat Benchamabophit

 |

 |